PRIPOMIENKY DVORA AUDÍTOROV

ÚVOD

11.1. V tejto kapitole sa uvádza špecifické hodnotenie Dvora audítorov týkajúce sa administratívnych výdavkov inštitúcií. Podrobné informácie sa nachádzajú v tabuľke 11.1 , v ktorej sú uvedené príslušné inštitúcie, platby vo výdavkovom roku a spôsob rozpočtového hospodárenia.

Tabuľka 11.1 — Rozpis platieb v oblasti politiky (mil. EUR) Hlava rozpočtu Oblasti politiky Opis Platby v roku 2008 Spôsob rozpočtového hospodárenia 24 – 27 a 29 Administratívne a iné výdavky Európsky parlament 1 489 Centralizované priame Rada 618 Centralizované priame Komisia 5 867 Centralizované priame Súdny dvor 288 Centralizované priame Dvor audítorov 116 Centralizované priame Európsky hospodársky a sociálny výbor 114 Centralizované priame Výbor regiónov 79 Centralizované priame Európsky ombudsman 8 Centralizované priame Európsky dozorný úradník pre ochranu údajov 4 Centralizované priame Celkové administratívne výdavky 8 583 Celkové prevádzkové výdavky 0 Celkové platby za rok 8 583 Celkové záväzky za rok 8 826

11.2. Administratívne výdavky väčšinou zahŕňajú výdavky na ľudské zdroje a výdavky na budovy, zariadenie, energiu, komunikáciu a informačné technológie. Táto kapitola sa rovnako zaoberá výdavkami, ktoré sa vo všeobecnom rozpočte považujú za prevádzkové, hoci ich účelom a cieľom je vo väčšine prípadov fungovanie administratívy Komisie než plnenie politiky (1).

11.3. Testovala sa vzorka 57 transakcií, ktoré boli náhodne vybrané zo všetkých administratívnych výdavkov uvedených v bode 11.2 (pozri tiež bod 1.1 . v prílohe 11.1 ). Dvor audítorov okrem toho hodnotil súlad systémov dohľadu a kontroly, ktoré zaviedli jednotlivé inštitúcie, s požiadavkami nariadenia o rozpočtových pravidlách. Dvor audítorov rovnako kontroloval vybrané témy (2).

11.4. Dvor audítorov kontroluje nezávislá externá audítorská spoločnosť (3), ktorá vydala správu o overení týkajúcu sa zákonnosti a správnosti využívania zdrojov Dvora audítorov a kontrolných postupov zavedených na obdobie od 1. januára 2008 do 31. decembra 2008 (pozri bod 11.15).

11.5. V tejto kapitole sú rovnako uvedené informácie o výsledkoch auditov agentúr Európskej únie a ostatných decentralizovaných orgánov, ako aj európskych škôl, ktoré vykonal Dvor audítorov.

SPRÁVNOSŤ TRANSAKCIÍ

11.6. Pri audite vzorky 57 transakcií sa zistilo, že sa v nich nevyskytujú významné chyby.

SÚLAD SYSTÉMOV S NARIADENÍM O ROZPOČTOVÝCH PRAVIDLÁCH

11.7. Pri audite Dvora audítorov, ktorý sa týkal súladu systémov navrhnutých na zabezpečenie správnosti transakcií s ustanoveniami nariadenia o rozpočtových pravidlách (pozri bod 11.3), sa nezistili žiadne významné nedostatky.

ŠPECIFICKÉ PRIPOMIENKY

11.8. Špecifické pripomienky, ktoré nasledujú a ktoré sú uvedené podľa inštitúcií, sú založené na audite systémov dohľadu a kontroly, ktoré zaviedli jednotlivé inštitúcie, a vybraných tém (pozri bod 11.3). Tieto zistenia nemajú vplyv na hodnotenia uvedené v bodoch 11.6 a 11.7.

Parlament

11.9. Parlament podpísal v decembri 2007 zmluvu týkajúcu sa zariadenia priestorov, v ktorej sa ustanovilo, že faktúry sa budú predkladať mesačne po každom období na základe dokončenej práce. Auditom týchto výdavkov sa ukázalo, že jedna faktúra s dátumom 17. novembra 2008 bola označená ako „správnosť potvrdená“ a „postúpené na platbu“, pričom v skutočnosti predstavovala zálohy za ešte nevykonané práce. Celková suma, ktorá bola neoprávnene vyplatená vopred, bola 1 547 915 EUR. 11.9. EURÓPSKY PARLAMENT ODPOVEDÁ Faktúra č. 8101025356 bola vystavená 17. novembra 2008 na sumu 1 547 915,33 EUR a účtovník ju úradne zaevidoval 19. novembra 2008. Táto suma bola údajne za práce vykonané v decembri 2008 a uvedené vo výkaze o napredovaní prác č. EA 008, ktorý schválil externý konzultant a dvaja plne oprávnení zástupcovia Parlamentu 4. decembra 2008, keď sa potvrdila správnosť faktúry a táto bola postúpená na platbu. Platobný príkaz na túto platbu schválil povoľujúci úradník vymenovaný delegovaním 9. decembra 2008. Potvrdilo sa, že táto platba sa vykonala neoprávnene vopred za práce vykonávané počas daného obdobia. Platba sa opierala o chybné zhodnotenie rizík týkajúcich sa nevyužitia rozpočtových prostriedkov prenesených z roka 2007 do roku 2008 pred koncom roka 2008. Platba bola krytá bankovou zárukou, ktorú poskytol dodávateľ, a preto nemala nijaké negatívne dôsledky na rozpočet inštitúcií. Na tieto okolnosti bol upozornený povoľujúci úradník vymenovaný delegovaním po vykonaní kontrol Dvorom audítorov v súvislosti s prípravou vyhlásenia o vierohodnosti (DAS) 2008. Po tom, ako bola táto vec prediskutovaná s interným audítorom a bol o nej informovaný generálny tajomník, povoľujúci úradník vymenovaný delegovaním, keďže uznal chybu a prevzal za ňu zodpovednosť, rozhodol 20. mája 2009, že sám postúpi túto vec komisii pre finančné nezrovnalosti na základe článku 75 ods. 1 druhého pododseku, rozpočtových pravidiel. Medzičasom predsedníctvo rozhodlo o rozsiahlych štrukturálnych zmenách v GR pre infraštruktúru a logistiku, ktorých cieľom je sústrediť tieto úlohy na úrovni generálneho riaditeľa.

Rada

11.10. Plánovaný dátum dokončenia systému SESAME (Zabezpečený európsky systém pre automatické správy), ktorý sa používa na prípravu ročného rozpočtu Rady (4), bol stále príliš optimistický. V dôsledku toho bol ročný rozpočet na systém SESAME nadhodnotený každý rok až do roku 2008. V období rokov 2005 až 2008 výdavky Rady na systém SESAME dosiahli menej než 2 mil. EUR, zatiaľ čo na rovnaké obdobie sa z rozpočtu Rady vyčlenila suma 59 mil. EUR. Výsledné nadmerne vyčlenené zdroje vo výške 57 mil. EUR bolo potom možné použiť na presun do iných rozpočtových riadkov Rady. Pokračujúce nadmerné vyčleňovanie zdrojov na systém SESAME, ktoré poukázalo na nedostatky pri jeho plánovaní a zavedení, nebolo v súlade s rozpočtovou zásadou správnosti, ktorá sa vyžaduje v nariadení o rozpočtových pravidlách (článok 5 ods. 3), keďže väčšina súm zahrnutých do každoročných pôvodných rozpočtov pre systém SESAME sa nepoužila podľa plánu. 11.10. ODPOVEĎ RADY 1. Rada berie na vedomie pripomienky Dvora audítorov po sporovom konaní v súvislosti s programom SESAME (pozri prílohu) a s potešením konštatuje, že v súvislosti s účtami za rok 2008 neboli žiadne ďalšie pripomienky. 2. Základným cieľom tohto inovatívneho programu je nahradiť súčasné komunikačné systémy CORTESY a ESDP-NET jedným integrovaným systémom s klasifikačným rozdelením siete: prvá úroveň systému by mala umožňovať narábanie s informáciami do úrovne RESTREINT UE a druhá s informáciami označenými ako CONFIDENTIEL UE a SECRET UE. Tento program je preto viac než len náhradný projekt; zavedú sa ďalšie komunikačné štruktúry a operačné funkcie. 3. Sumy v rozpočte sa vždy zakladali na odhadoch výdavkov na budúci rok v súlade s dohodnutými politickými rozhodnutiami. Dôvody oneskorenia a následná rozpočtová odchýlka za posledné roky vyplývajú najmä zo zmien v rozsahu programu po dátume, keď sekretariát predložil návrh na budúci rozpočtový rok, a z počtu zainteresovaných strán a zapojených prípravných orgánov Rady. Budúci vývoj programu je oveľa istejší; stanovili sa požiadavky a schválili sa hlavné kroky programu. Preto existujú reálne vyhliadky, že program sa čoskoro posunie do ďalšej fázy. 4. Rada na základe týchto skúseností v súčasnosti uvažuje o tom, ako zlepšiť koordináciu štruktúr riadenia dôležitých projektov IT, ako je SESAME.

Komisia

Zavedenie informačného systému o individuálnych právach

11.11. V júni 2008 Úrad pre správu a úhradu individuálnych nárokov (PMO) zaviedol nový systém s názvom informačný systém o individuálnych právach (IRIS) pre riadenie nárokov zamestnancov vrátane miezd. Prechod na systém IRIS spôsobil mnohé problémy pri výpočte miezd. Pracovná skupina, ktorú zriadil úrad PMO, odhadovala, že vo viac než 8 000 spisov zamestnancov môžu byť uvedené chybné údaje, ktoré môžu ovplyvniť výpočet miezd. Práca týkajúca sa kontroly všetkých jednotlivých spisov stále pokračuje. Mimoriadne opatrenia na opravu nezrovnalostí zahŕňali manuálne zásahy do systému na výpočet mzdy, ktoré neboli primerane kontrolované. Testovanie systému IRIS bolo nedostatočné, a kým sa nezískal dôkaz, že nový systém pracuje uspokojivo, starý a nový systém nebežali súčasne. 11.11. ODPOVEDE KOMISIE Zavedením nového systému IRIS, ktorý poskytuje systému údaje na výpočet mzdy, sa zistili nezrovnalosti medzi pôvodnými údajmi týkajúcimi sa najmä zloženia rodiny a údajmi použitými na platbu miezd. Hlavným dôsledkom týchto nezrovnalostí bolo, že systém na výpočet mzdy odmietol prijať pôvodné údaje. To viedlo k retroaktívnemu zrušeniu súm vyplatených na základe týchto údajov. Komisia odhadovala, že na základe analýzy mohlo ísť spolu o 8 000 poškodených spisov zamestnancov, ktoré je potrebné v budúcnosti podrobnejšie preskúmať. Počas opravy údajov bol výpočet retroaktívnych nárokov zablokovaný, aby tak nedošlo k neoprávneným platbám. Vďaka tomu bolo možné obmedziť počet spisov s chybnými údajmi. Nebezpečenstvo týkajúce sa neúplných údajov zvyšujúcich počet nesprávnych platieb sa tak podarilo dostať pod kontrolu, nevýhodou však je, že toto opatrenie takisto viedlo k zablokovaniu retroaktívnych opráv, ktoré bolo potrebné vykonať a ktorých blokovanie naďalej pretrváva. Kontroly neúplných údajov pokračujú a môžu mať vplyv na niektoré staré platby, nie však na aktuálne mzdy. Niektoré spisy boli opravené priamo manuálnym vstupom do systému na výpočet mzdy, to však bolo možné vždy, a nasledovali bežné kontrolné postupy. Táto metóda však predstavuje väčšie riziko a jej používanie by preto malo byť obmedzené na minimum. V priebehu veľmi dlhého obdobia sa vykonal veľký počet testov a v polovici roka 2008 sa výsledok nakoniec považoval za uspokojivý. Je potrebné priznať, že dosiahnutý výsledok nesplnil očakávania po úplne všetkých stránkach. V budúcnosti bude úrad PMO hodnotiť testy oveľa prísnejšie predtým, ako schváli zavedenie akéhokoľvek nového systému alebo úpravu existujúceho systému.

Presun získaných dôchodkových práv

11.12. Inštitúcie musia v niektorých prípadoch zamestnancom nahradiť časť kapitálovej hodnoty presunutých dôchodkových práv (5). Dvor audítorov pri preskúmaní kontrol zavedených na zabezpečenie správneho vykonania výpočtov a toho, že v prípade chybných výpočtov sa náhrady získajú späť, zistil nedostatky. Pri audite sa zistilo, že Úrad pre správu a úhradu individuálnych nárokov nesprávne uhradil celkovú sumu vo výške 138 000 EUR dvom zamestnancom a že tieto prípady sa stále nevyriešili. 11.12. ODPOVEDE KOMISIE Po tom, ako Dvor audítorov upozornil na tieto dva prípady a poskytol svoje závery, úrad PMO prijal príslušné opatrenia. Úrad upravil výpočet dôchodkových práv a pripravil postup na spätné získanie neoprávnene uhradených súm. Ide o spätné získanie časti prevedeného kapitálu, ktorý mal vytvoriť dodatočné dôchodkové práva v rámci systému dôchodkového zabezpečenia inštitúcií Európskeho spoločenstva, a nie byť vyplatený príjemcom. Z dlhodobého hľadiska (z poistnomatematického hľadiska) je finančný vplyv na rozpočet Spoločenstva neutrálny, pretože neoprávnene vyplatené finančné prostriedky sa nahradia nižšími dôchodkovými platbami v budúcnosti a naopak, spätne získané prostriedky sa nahradia pripísaním dodatočných dôchodkových práv. Zároveň sa prijali opatrenia na posilnenie vnútornej kontroly v oblasti prevodu dôchodkových práv.

Systém dôchodkového zabezpečenia miestnych zamestnancov v delegáciách Komisie

11.13. V roku 1996 Riaditeľstvo pre vonkajšie vzťahy Generálneho riaditeľstva pre vonkajšie vzťahy vytvorilo systém dôchodkového zabezpečenia miestnych zamestnancov zamestnaných v delegáciách Komisie. Tento systém sa spolieha na fond tvorený z mesačných príspevkov príslušných zamestnancov a Komisie. Systém sa od roku 1996 spravuje na základe prechodných ustanovení. Tieto ustanovenia sa nezaoberajú otázkou zodpovednosti Komisie za ochranu a výnosy aktív fondu ani nedefinujú podrobné ustanovenie na vyrovnanie nárokov zamestnancov. Aktíva fondu boli na konci roka 2008 ocenené približne na 34 mil. EUR. 11.13. ODPOVEDE KOMISIE Penzijný fond pre miestnych zamestnancov bol vytvorený s cieľom poskytnúť miestnym zamestnancom Komisie pracujúcim pre delegácie aspoň základné sociálne zabezpečenie. Ide o doplnkový fond riadený mimo rozpočtu EÚ, ktorý funguje na základe kapitalizácie preddefinovaných príspevkov. Miestni zamestnanci sú o stave penzijného fondu informovaní a v rámci oprávneného rozsahu môžu nad ním vykonávať kontrolu. Komisia v súčasnosti skúma, ako by mohla takáto schéma fungovať na trvalej báze, ako aj jej právne a finančné dôsledky. Súčasná majetková hodnota fondu sa považuje za dostatočnú na pokrytie individuálnych nárokov miestnych zamestnancov. So zreteľom na legislatívny návrh sa plánuje podrobná poistnomatematická štúdia.

Súdny dvor

11.14. V roku 2008 Súdny dvor uzavrel po verejnej súťaži v rámci spoločného postupu verejného obstarávacieho konania s členským štátom zmluvu o poskytovaní služieb. Pri preskúmaní tejto zmluvy Dvorom audítorov sa zistili nedostatky v systéme vnútornej kontroly, ktorý sa týka vykonávania tejto verejnej súťaže. Tieto nedostatky zahŕňali príliš krátky konečný termín pre uchádzačov na získanie podmienok zadávania zákazky (6)a oznam v oznámení o vyhlásení verejného obstarávania o povinnosti predložiť ponuky len v jednom jazyku (7)a o usporiadaní uzavretého stretnutia pri otváraní ponúk (8). Súdny dvor by mal zaviesť lepšie postupy verejného obstarávania s cieľom pomôcť povoľujúcim útvarom pri organizovaní verejných súťaží a kontrole dodržiavania právnych požiadaviek. 11.14. ODPOVEDE KOMISIE Súdny dvor pripomína, že verejné obstarávanie, ktorého sa týkajú pripomienky Dvora audítorov, sa vzťahuje na nový komplex budov a pre Súdny dvor predstavovalo prvú skúsenosť s verejným obstarávaním realizovaným spoločne s členským štátom podľa nových ustanovení článku 91 rozpočtového nariadenia, pričom by Súdny dvor chcel uviesť nasledujúce spresnenia týkajúce sa nedostatkov zistených Dvorom audítorov pri tomto postupe verejného obstarávania. Predovšetkým, pokiaľ ide o harmonogram postupu verejného obstarávania, spoloční obstarávatelia museli vo vlastnom záujme, ako aj v záujme uchádzačov zladiť nutnosť zadania verejného obstarávania k dátumu umožňujúcemu úspešnému uchádzačovi, aby bol pri prevzatí predmetného nového komplexu budov pripravený, s nutnosťou stanoviť vzhľadom na zložitosť verejného obstarávania dostatočne dlhú lehotu na to, aby uchádzači mohli za riadnych podmienok pripraviť svoje ponuky. To vysvetľuje, že harmonogram, napriek tomu, že dodržiaval formálne lehoty stanovené rozpočtovým nariadením, bol nevyhnutne časovo náročný, pokiaľ ide o lehotu poskytnutú prípadným záujemcom na vyžiadanie si podkladov na verejné obstarávanie. Pokiaľ ide o nedostatky týkajúce sa dvoch osobitných ustanovení oznámenia o vyhlásení verejného obstarávania, ide o administratívne nedopatrenia, ktoré samozrejme neboli úmyselné. Čo sa týka jazykového režimu, skutočnosť, že oznámenie o vyhlásení verejného obstarávania stanovovalo, že ponuky sa majú predkladať len vo francúzskom jazyku (bežná prax v dotknutom členskom štáte), zatiaľ čo súťažné podklady stanovovali, že ponuky sa môžu predkladať akomkoľvek úradnom jazyku Európskej únie (prax uplatňovaná Súdnym dvorom), možno vysvetliť nedostatočnou koordináciou. Čo sa týka zasadnutia komisie pre otváranie ponúk, treba uviesť, že pokiaľ by sa uchádzači dostavili, bola by samozrejme ich účasť na tomto zasadnutí umožnená v súlade s ustanoveniami rozpočtového nariadenia. Pokiaľ ide o odporúčanie Dvora audítorov týkajúce sa zlepšenia súčinnosti so službami zodpovednými za schvaľovanie v oblasti postupov verejného obstarávania, Súdny dvor už od júna 2008 v reakcii na odporúčanie svojho interného audítora začal prijímať konkrétne opatrenia v tomto smere. Bude sa aj naďalej snažiť v medziach ľudských zdrojov, ktoré má k dispozícii, o zdokonaľovanie svojich postupov v tejto oblasti.

Dvor audítorov

11.15. V správe externého audítora (pozri bod 11.4) sa uvádza, že podľa stanoviska audítorov „účtovná závierka vyjadruje pravdivo a verne finančnú situáciu Európskeho dvora audítorov k 31. decembru 2008 a výsledok hospodárenia a peňažné toky za uvedený rozpočtový rok v súlade s nariadením Rady (ES, Euratom) č. 1605/2002 z 25. júna 2002 a nariadením Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie uvedeného nariadenia Rady, a účtovnými zásadami Európskeho dvora audítorov“. Správa bude uverejnená v úradnom vestníku.

Európsky hospodársky a sociálny výbor

11.16. Pokiaľ ide o kontrolované témy, pri audite sa nezistili žiadne nedostatky podliehajúce hláseniu.

Výbor regiónov

11.17. Pokiaľ ide o kontrolované témy, pri audite sa nezistili žiadne nedostatky podliehajúce hláseniu.

Európsky ombudsman

11.18. Pokiaľ ide o kontrolované témy, pri audite sa nezistili žiadne nedostatky podliehajúce hláseniu.

Európsky dozorný úradník pre ochranu údajov

11.19. Pokiaľ ide o kontrolované témy, pri audite sa nezistili žiadne nedostatky podliehajúce hláseniu.

ZÁVERY

11.20. Dvor audítorov na základe svojej audítorskej práce dospel k záveru, že v platbách za rok končiaci sa k 31. decembru 2008, ktoré sa vzťahujú na administratívne výdavky inštitúcii, sa nevyskytli významné chyby (pozri bod 11.6).

11.21. Dvor audítorov na základe svojej audítorskej práve dospel k záveru, že systémy dohľadu a kontroly pre administratívne výdavky inštitúcií sú v súlade s požiadavkami nariadenia o rozpočtových pravidlách (pozri body 11.7 až 11.19).

AGENTÚRY EURÓPSKEJ ÚNIE

11.22. Audity agentúr a ostatných decentralizovaných orgánov Európskej únie sú predmetom špecifických ročných správ, ktoré sa uverejňujú v úradnom vestníku samostatne (9). Za rozpočtový rok 2008 Dvor audítorov skontroloval 29 agentúr. Ich rozpočty dosiahli v roku 2008 celkovú výšku 1 488,5 mil. EUR. Základné údaje o agentúrach sú uvedené v tabuľke 11.2 .

11.23. Dvor audítorov vydal výroky bez výhrad k spoľahlivosti účtovnej závierky a k zákonnosti a správnosti príslušných transakcií pre všetky agentúry s výnimkou Európskej policajnej akadémie.

EURÓPSKE ŠKOLY

11.24. Špecifická ročná správa Dvora audítorov o európskych školách (neuverejňuje sa v úradnom vestníku) sa predkladá Rade guvernérov ako orgánu udeľujúcemu absolutórium. Rozpočet škôl na rok 2008 vo výške 258,0 mil. EUR sa financoval najmä z grantu Komisie (138,9 mil. EUR) a z príspevkov členských štátov (54,5 mil. EUR) (10). Základné údaje o európskych školách sú uvedené v tabuľke 11.3 .

11.25. Dvor audítorov nezistil žiadne významné chyby, ktoré by mohli spochybniť spoľahlivosť kontrolovaných účtovných závierok (škôl v Karlsruhe a Mole a ústredia) zostavených v súlade s ustanoveniami nariadenia o rozpočtových pravidlách z 24. októbra 2006, ktoré sa vzťahuje na rozpočet európskych škôl, a zákonnosť a správnosť príslušných transakcií. Z preskúmania Dvorom audítorov však vyplýva, že konsolidovaná účtovná závierka nie je predložená verne a transparentne vo všetkých významných hľadiskách podľa príslušných účtovných štandardov pre: a) neuspokojivé uplatňovanie zásady účtovania na základe časového rozlíšenia a b) zahrnutie prebytku z predchádzajúceho roka do príjmov v súčasnom roku.

Tabuľka 11.2 — Agentúry EÚ – základné údaje Agentúry a ostatné decentralizované orgány Európskej únie Ústredie Prvý rok finančnej autonómie Rozpočet (11) (mil. EUR) Schválený počet pracovných miest 2008 2007 2008 2007 Agentúry Agentúra Euratomu pre zásobovanie Luxemburg 1960 — 0,3 — — Európske stredisko pre rozvoj odborného vzdelávania Solún 1977 18,3 17,4 99 97 Európska nadácia pre zlepšovanie životných a pracovných podmienok Dublin 1977 21,0 20,2 101 94 Európska environmentálna agentúra Kodaň 1994 37,1 35,1 123 116 Európska nadácia pre odborné vzdelávanie Turín 1994 22,4 25,5 96 100 Európske monitorovacie centrum pre drogy a drogovú závislosť Lisabon 1995 15,1 13,8 82 82 Európska agentúra pre lieky Londýn 1994 182,9 163,1 481 441 Prekladateľské stredisko pre orgány Európskej únie Luxemburg 1995 59,9 46,1 233 200 Úrad Spoločenstva pre odrody rastlín Angers 1995 12,5 13,4 43 42 Úrad pre harmonizáciu vnútorného trhu Alicante 1995 318,4 276,0 643 647 Európska agentúra pre bezpečnosť a ochranu zdravia pri práci Bilbao 1996 14,9 14,9 44 42 Európska agentúra pre základné práva Viedeň 1998 15,0 14,5 49 46 Európska agentúra pre obnovu Solún 2000 235,0 250,0 93 108 Európska policajná akadémia Bramshill 2006 8,7 7,4 22,5 22,5 Eurojust Haag 2002 24,8 18,4 175 147 Európska agentúra pre bezpečnosť letectva Kolín nad Rýnom 2003 102,0 72,0 452 467 Európska námorná bezpečnostná agentúra Lisabon 2003 50,2 48,2 181 153 Európsky úrad pre bezpečnosť potravín Parma 2003 66,4 52,2 335 300 Európska agentúra pre bezpečnosť sietí a informácií Heraklion 2005 8,4 8,3 44 44 Európska železničná agentúra Valenciennes 2006 18 16,6 116 116 Európske centrum pre prevenciu a kontrolu chorôb Štokholm 2005 40,6 28,9 130 90 Európska agentúra pre riadenie operačnej spolupráce na vonkajších hraniciach Varšava 2006 71,2 42,2 94 49 Európsky úrad pre dohľad nad GNSS Brusel (12) 2006 10,5 7,0 50 39 Agentúra pre kontrolu rybného hospodárstva Spoločenstva Vigo 2007 9,5 5,0 47 38 Európska chemická agentúra (13) Helsinki 2008 66,4 — 220 — Výkonné agentúry Výkonný orgán pre konkurencieschopnosť a inovácie Brusel 2006 11,5 6,9 36 35 Výkonná agentúra pre vzdelávanie, audiovizuálny sektor a kultúru Brusel 2006 38,2 36,0 92 83 Výkonná agentúra pre zdravie a spotrebiteľov (14) Luxemburg 2007 4,4 4,1 42 28 Výkonná agentúra pre transeurópsku dopravnú sieť (13) Brusel 2008 5,2 — 32 2 Spolu 1 488,5 1 243,5 4 155,5 3 626,5